58.

á chur in iúl gur cúis mhór imní di na forbairtí sa Rúis agus á athdhearbhú gur chun leasa an Aontais é an tsaoirse, an tseasmhacht agus an tsíocháin a chaomhnú ar mhór-roinn na hEorpa agus níos faide i gcéin; á chreidiúint gur cheart don Aontas oibriú i ndlúthchomhar le ECAT agus le comhpháirtithe eile chun stop a chur leis an Rúis a bheith ag déanamh gníomhaíochtaí díchobhsaithe agus treascracha san Eoraip, go háirithe sna Stáit Bhaltacha agus in Oirthear na hEorpa, lena n-áirítear trí thrasnaíocht thoghchánach, feachtais bhréagaisnéise agus tacaíocht do na páirtithe atá i bhfad amach ar an eite dheis; á thabhairt chun suntais nach mór d’údaráis na Rúise íoc go daor as an gcos ar bolg a dhéanann sí ar a cuid saoránach féin; á chur in iúl gurb oth léi go bhfuil seilbh i gcónaí ag fórsaí míleata na Rúise ar chodanna den Úcráin agus den tSeoirsia, rud atá ag sárú an dlí idirnáisiúnta, go bhfuil siad fós i láthair i bPoblacht na Moldóive, agus go bhfuil an Rúis fós ag baint an bhoinn den tsíocháin agus den tslándáil sa réigiún, agus go mbaineann sí leas gníomhach as bearta hibrideacha i gcoinne tíortha daonlathacha san Eoraip; á chur in iúl gur cúis mhór imní di cur isteach na Rúise ar réigiún na mBalcán Thiar, rud a dhéanann sí trí bhearta hibrideacha lena n-áirítear feachtais bhréagaisnéise a bhfuil sé mar aidhm leo an bonn a bhaint de ról AE agus dá thiomantas do thodhchaí Eorpach na dtíortha aonair; á chur i bhfáth gur gá labhairt d’aon ghuth faoi bheartas AE sa chomhthéacs sin, lena n-áirítear maidir le smachtbhannaí a fhorfheidhmiú; á iarraidh ar an gCoimisiún, dá bhrí sin, a straitéis maidir leis an Rúis a chomhordú ar bhealach níos dlúithe leis na Ballstáit ionas go seasfaidh an tAontas gualainn ar ghualainn in aghaidh bhagairtí na Rúise; á chur i bhfios go láidir go bhfuil sé molta ag Parlaimint na hEorpa go ndéanfadh AE, in éineacht leis na Ballstáit, athbhreithniú ar bheartas AE i leith na Rúise agus go bhforbródh sé straitéis chuimsitheach dá chuid ina leith; ag tathant ar AE straitéis a fhorbairt maidir leis an gcaidreamh a d’fhéadfadh a bheith ag AE leis an Rúis amach anseo agus í ina tír dhaonlathach, rud a léireodh go soiléir do mhuintir na Rúise na buntáistí a d’fhéadfadh a bheith ag baint leis an gcaidreamh sin; á chur i bhfios go láidir nach féidir aon athrú mór a dhéanamh ar an gcaidreamh leis an Rúis fad a chloíonn sí le beartais ionsaitheacha i leith AE agus na dtíortha ar a theorainn; á athdhearbhú go gcaithfidh AE a chur in iúl go mbeidh air bearta breise srianta agus díspreagtha a thabhairt isteach i leith na Rúise má leanann an Rúis ar aghaidh leis an mbeartas atá aici faoi láthair i leith na Bealarúise; á chur in iúl gur cúis bhuartha di na sáruithe leanúnacha atá déanta ag an Rúis ar na comhaontuithe agus caighdeáin maidir le rialú arm, ar dá mbarr a chlis ar an gConradh maidir le Fórsaí Núicléacha le Meánraon, agus gur cúis bhuartha di na sáruithe atá déanta ag an Rúis ar an gCoinbhinsiún um Airm Cheimiceacha trí úsáid a bhaint, ar bhonn intíre agus laistigh de chríoch an Aontais, as oibreáin néaróg de ghrád míleata; á chur i bhfios go láidir gur gá brú a chur ar Chónaidhm na Rúise cloí leis an dlí idirnáisiúnta agus le conarthaí idirnáisiúnta; ag cáineadh na húsáide a bhaineann an Rúis as acmhainní fuinnimh mar uirlis bhrú ar bhonn geopholaitiúil, go háirithe a soláthar gáis chun na Ballstát tríd an Úcráin, agus á iarraidh go ndéanfaí an spleáchas fuinnimh ar an Rúis a íoslaghdú trí éagsúlú na bhfoinsí agus na mbealaí fuinnimh a spreagadh, lena n-áirítear trí thionscadal Nord Stream 2 a stopadh; ag tathant ar an gCoimisiún agus ar na Ballstáit slándáil fuinnimh na hEorpa a neartú, go háirithe i bhfianaise an mhéadaithe thobainn a tháinig ar na praghsanna gáis agus leictreachais le déanaí; ag tathant ar an Aontas dul i mbun rannpháirtíocht níos dlúithe le muintir na Rúise, lena n-áirítear trí chuspóir “rannpháirtíochta” atá sainithe go soiléir a fhorbairt, cuspóir ar cheart dó a bheith dírithe ní hamháin ar rannpháirtíocht thraidisiúnta roghnaitheach leis an gCreimil, ach freisin ar rannpháirtíocht “straitéiseach” agus níos dinimiciúla le lucht an fhreasúra agus leis an tsochaí shibhialta sa Rúis;